Piet Retief-skietery: Nóg ŉ man vas; betogings buite hofBetogers buite die Piet Retief-landdroshof (Foto: Maroela Media) Nóg ŉ man het Vrydag in die landdroshof in Piet Retief, Mpumalanga, verskyn in verband met die voorval net meer as ‘n week gelede op ’n plaas in die omgewing waartydens twee mans dood is. Vier mans het reeds in verband met dié voorval in die hof verskyn en sal na verwagting vandag om borgtog aansoek doen. Monica Nyuswa, woordvoerder van die Nasionale Vervolgingsgesag (NVG) in Mpumalanga, het bevestig dat nog ŉ verdagte Vrydag vlugtig in die landdroshof verskyn het. Hy sal vandag saam met die ander vier beskuldigdes, Daniel Cornelis Malan (38), Cornelius Lourens Greyling (25), Othard Johann Klingenberg (53) en Ignatius Michael Steynberg (31), sy verskyning in die hof maak. Daar is volgens berigte moontlik ook ŉ sesde verdagte, maar dit is nie duidelik of die verdagte ook vandag in die hof gaan verskyn nie. Die betogers sing en dans terwyl die polisie toekyk en wag hou (Foto: Maroela Media) Volgens die klagstaat word elkeen van die beskuldigdes van twee aanklagte van moord aangekla. Malan word ook aangekla van dwarsboming van die gereg nadat hy glo geweier het om sy vuurwapen te oorhandig. ŉ Groot groep betogers van die EFF en ANC drom sedert vroegoggend buite die hof saam. Die betogers sing en dans terwyl die polisie toekyk en wag hou. Die betogers sing en dans terwyl die polisie toekyk en wag hou (Foto: Maroela Media) Maroela Media het vroeër berig ’n groep van tussen 20 en 25 mans het op 9 April na die plaas Pampoenkraal in die Dirkiesdorp-omgewing in Mpumalanga opgeruk en glo gedreig om die bestaande werkers te verjaag omdat dié werksgeleenthede soek. Hulle was glo met knopkieries, pangas en pype gewapen. Boere op die toneel is glo deur die betogers aangerand waarna daar glo uit noodweer begin skiet is om hulself teen die moeilikheidmakers te beskerm, terwyl hulle vergeefs op die polisie gewag het. Twee broers, Mgcini Amos Coka en Zenzele Coka, is doodgeskiet. Een van die bewerings wat nou gemaak word, is dat een Coka-broer die ander tydens dié wilde skietery doodgeskiet het. Die ander broer is daarna glo uit noodweer doodgeskiet. Malan, Greyling, Klingenberg en Steynberg is ná die skietery vir die Coka-broers se moord in hegtenis geneem. Hulle het reeds verlede Maandag in die plaaslike landdroshof hul eerste verskyning gemaak.